|  |  |
| --- | --- |
| **EVROPSKI DAN JEZIKA**  **2. IX 2017.**  Nikšićko pozorište, Nikšić |  |

**Aleksandar Andrija Pejović, ministar evropskih poslova**

Vaše ekselencije,

Uvaženi lingvisti i pedagozi,

Dame i gospodo,

A posebno Vi, dragi studenti i građani,

Izuzetno mi je zadovoljstvo što smo u prilici da danas, u saradnji sa Filozofskim fakultetom i Muzičkom školom zajedno obilježimo Evropski dan jezika.

**Čuveni filosof Ludvig Vidgenštajn je jednom rekao da: “ne smijemo dozvoliti da granice našeg jezika budu granice našeg svijeta!“ Uvjeren sam da svi mi ovdje danas smo svjesni da otvaranje Crne Gore prema Evropskoj uniji ne može biti uspješno bez poznavanja jezika. Oni su mehanizam, kanal komunikacije, most, tkivo koje povezuje, ali i uslov za uspješnu Crnu Goru kao članicu Unije.**

Ili kako nam kaže jedan od utemeljivača lingvistike **Edvard Sapir**, kojega sam ranije gledao kao štivo koje treba spremiti za ispit na svom filološkom fakultetu, a danas iz sasvim drugog ugla, vrata svake kulture se otvaraju ključem njenog jezika. Ovo znači da je naš doživljaj svijeta uslovljen kulturom, dok je ona sama uveliko profilisana jezikom. Island je u uvodu svoje generalne pregovaračke pozicije kad je otvarao pregovore s EU stavio činjenicu da će ova zemlja Uniji donijeti sage, za ovu zemlju karakteristični oblik pripovijedanja, čiji je temelj jezičko blago, osnov islandske kulture, kroz koji se kovao identitet nacije i inspirisani ljudi na hrabre postupke u vrijeme nesreće. To je upravo to davanje i primanje, odnos u kojem kroz pregovore i pristupanje dobijaju i jedna i druga strana.

Jezik je upravo taj **ključ,** a evropska intregracija Crne Gore je put kojim otvaranjem jednog po jednog poglavlja preispitujemo i podsjećamo se vlastite kulture i obogaćujemo je novim sadržajima jer svako poglavlje sa sobom nosi nove segmente života koje se trudimo da unaprijedimo. Samim otvaranjem i zatvaranjem svakog novog poglavlja prolaz na vratima prema EU biva sve prostraniji.

Stoga, kao preduslov kulture, jezik se oblikuje upravo po mjeri njenih potreba i mogućnosti, a na ovaj način kultura i jezik formiraju i mijenjaju svijet u kojem žive ljudske zajednice i sami se izgrađujući u tom procesu. U jeziku se nalazi iskustvo i prošlost jednog naroda.

U Evropi trenutno postoji **220 autohtonih tj. izvornih jezika, što čini tri posto ukupnog broja jezika na svijetu.** Većina evropskih jezika pripada velikoj **indo-evropskoj porodici** ili jednoj od tri velike skupine: germanskoj, romanskoj ili slovenskoj. U većini država u Evropi se govore brojni regionalni ili manjinski jezici – neki od njih su stekli i službeni status.

Jedna od okosnica kulturne raznolikosti u Evropskoj uniji jeste njena **višejezičnos**t. Evropska unija ima 24 službena jezika, što omogućava svim ljudima koji žive u njoj da imaju pristup cjelokupnom zakonodavstvu na svom službenom jeziku. Pored toga što su na ovaj način svima na dohvat ruke informacije koje omogućavaju veoma lako prepoznavanje osnovnih prava i obaveza, ovim su mogućnosti obrazovanja i zaposlenja u svim državama članicama postavljene na nivo dostupnosti svima. Neki regionalni jezici, kao što su **katalonski i velški,** dobili su status drugih službenih jezika Evropske unije. Službena upotreba tih jezika može se odobriti na osnovu administrativnog dogovora zaključenog između Savjeta i države članice koja uputi molbu.

Kad govorimo o jezicima u Evropskoj uniji, ne možemo a ne osvrnuti se na ideju vodilju ove cjeline **“Ujedinjeni u različitostima”** koja u sebi sublimira sve ono što Unija jeste: princip poštovanja različitosti ne samo svih država već i svih pojedinaca koji žive u njoj. Na ovaj način se na samu različitost gleda kao na bogatstvo jedne zajednice, kao na posebnost koja će samo jače ujediniti postojeći evropski sistem vrijednosti. Stoga svaki posebni i novi jezik koji se uvodi u sistem funkcionisanja Evropske unije samo jača potrebu za integrisanjem i približavanjem novim kulturama kroz učenje njihovih jezika.

Jezička politika EU temelji se na poštovanju jezičke raznolikosti svih država članica i na podsticanju međukulturnog dijaloga širom EU. Kako bi se uzajamno poštovanje sprovelo u praksi, EU podstiče proučavanje i učenje stranih jezika kao i mobilnost svakog građanina preko specijalizovanih programa obrazovanja i stručnog osposobljavanja. **Poznavanje stranih jezika smatra se jednom od osnovnih vještina koju svi građani EU treba da usvoje kako bi imali veće mogućnosti obrazovanja i zapošljavanja. EU stoga podržava ideju da svaki građanin ovlada bar s još dva strana jezika uz maternji.** Osim toga, EU radi s državama članicama na zaštiti manjina, vođena Evropskom poveljom o regionalnim ili manjinskim jezicima Savjeta Europe.

Učenjem jezika otvara se široko polje mobilnosti studenata, radnika, istraživača, naučnih radnika. Crna Gora trajno nastoji da unaprijedi sistem obrazovanja po pitanju učenja stranih jezika, a Filozofski fakultet je jedna od stanica koja omogućava da se ovaj cilj ostvaruje, kao najstarija visokoškolska institucija, koja ove godine slavi jubilej - 70 godina postojanja. Ova institucija je bila začetnik, između ostalog, izučavanja stranih jezika, koji su u posljednjoj akademskoj godini smješteni pod okrilje Filološkog fakulteta, gdje se trenutno izučavaju u sedam studijskih programa - **crnogorski jezik i južnoslovenske književnosti, srpski jezik i južnoslovenske književnosti, engleski jezik i književnost, ruski jezik i književnost, italijanski jezik i književnost, francuski jezik i književnost i njemački jezik i književnost.** Kroz ovih pet jezika koji govori skoro **23 posto** svjetske populacije naši studenti stiču znanja da komuniciraju sa više od **milijardu i po** **ljudi.** U samoj Evropskoj uniji najviše stanovnika kao maternji navodi njemački i to 16 posto. Po 13 posto govori engleski i italijanski, 12 posto govori francuski, a po 8 posto poljski i španski. Jedan od najvećih evropskih vladara Karlo V, čija je carevina po prostranstvu i mutlietničnosti i multikuturalnosti najviše naličila današnoj Uniji, je poznat, između ostaloga, kao poliglot, ali po svojoj izreci da govori: ,,španski s bogom, italijanski sa ženama, francuski s muškarcima, i njemački sa svojim konjem.''

Na kraju, nezavisno od toga što je Karlo V prije pet vjekova govorio, meni je bliža mudrost velikoga **Nelsona Mandele**, koji je rekao da: **,,ako razgovarate s čovjekom na jeziku koji on razumije, to je upućeno njegovoj glavi, a ako razgovarate s čovjekom na njegovom jeziku, to će doći do njegovog srca.”** Neka ovo bude vodilja svih nas koji govorimo stranim jezikom, koji ga učimo i koji ga svakodnevno upotrebljavamo. Skupa gradimo zajedničku, ali i zasigurno bolju budućnost za sve nas.

Hvala vam na pažnji!